A nárcizmus szorításában

Lelki jelenségek az „önimádat társadalmában”

Christopher Lasch amerikai író, publicista 1978-ban adta közre The Culture of Narcissism című könyvét. Nagy siker lett az angolszász országokban. Az Európai Kiadó 1984-ben adta ki magyar nyelven  Az önimádat társadalma címen. Nálunk is jelentős figyelmet keltett.

Tézise szerint a nyugati  ipari társadalmak, különösen az Egyesült Államok az önszeretet kultúráját fejlesztették ki, és így megváltozott az emberek lelkülete és kapcsolati világa.

„Az önbecsülés mások elismerésének és tetszésnyilvánításának a függvénye lett és minőségi változásokon ment át”…”Ma az emberek olyan elismerésre vágynak, mely nem tetteiknek, hanem személyes tulajdonságaiknak szól. Voltaképpen nem a megbecsülést kívánják, inkább azt, hogy körülrajongják őket. Nem dicsőségre vágynak, hanem a hírnév csillogására, izgalmára. Inkább irigyeljék, semmint tiszteljék őket.” (78.-79. old.)

A könyv a nárcisztikus kultúra ismérvének tekinti a sztárkultuszt, a fogyasztói lelkületet, a szépség és a fiatalság kultuszát, az önértékelés sikerekre ill. elismerésre építését, a saját énnel való túlzott foglalkozást. Ennek jegyében csökken a másik ember iránti érdeklődés, gyengül a kötődés és a szeretet, a teljesítmény helyett a látszat a lényeg.

Lasch kötete egyike volt a korszak számos kultúra- ill. társadalomkritikai kiadványának, amelyek mind jelentős visszhangot váltottak ki a közvéleményben, főleg az Egyesült Államokban. David Riesman Magányos tömeg-e a nagymértékű individualizálódást és a külső elvárások által vezérelt viselkedést emelte ki. A tömegkultúráról szóló könyvek a média-manipuláció általánosságát, egy White nevű szerző Szervezeti ember című műve pedig a munkahelyi túlalkalmazkodást, önfeladást hangsúlyozta. Később jöttek az inger- ill. izgalomkeresés általános törekvésére rámutató írások. Ezek közül a legújabb Ulrich Beck Kockázati társadalom című műve.

Mindegyik elmélet a régi emberi értékeket, a hagyományos morált siratta el. Helyette felszínes és hiú törekvéseket talált, amelyek hosszabb, de gyakran már rövidebb távon is tulajdonképpen károsak az emberekre. Az ilyen elméleteket szívesen fogadták a volt szocialista országokban is, hiszen a kapitalizmus által keltett elidegenedés, elszemélytelenedés marxi képét rajzolták meg.

Amint azóta kiderült, mindegyik divatos felfogásban volt igazság, de a leírt trendek igencsak rendszerfüggetlennek bizonyultak. A volt szocialista rendszerekben is például beindult a fogyasztási őrület, még ha későbben is, és minden nyugati jelenség még nyilvánvalóbban és karikatúraszerűbben mutatkozott meg a Szovjetúnió felbomlása után a szocialista világban.

Az önszeretet, a nárcizmus a társadalomlélektanban, a segítő szakmák elméleteiben maradt meg aktuális problémaként. Mint az ókori Narcissus esetében, az önimádat a mai emberben is kárt okozhat, a saját – idealizált – képmásának kultuszába belebetegedhet, akár súlyosan károsíthatja is önmagát. A Narcissus-mondát Freud kapta fel. Elmélete szerint a libidó, a szexuális energia képes a saját ént „megszállni”, és akkor valamilyen hamis énkép, és ebből eredően hibás viselkedési célrendszer alakul ki. Az ember saját hamis énjét akarja kivetíteni környezetére. Elismerést, elfogadást, feltétel nélküli szeretetet vár, különleges értéket tulajdonít, s az emberek relációkban különleges jogokat igényel magának. Az önszeretet belső építménye mintegy burokként veszi körül, és tartja távol másoktól. Ennek következtében nem képes a megfelelő szeretetre, gyakran a kellő figyelemre se a másik ember iránt. Gyakori a testi és lelki intimitás zavara. Ez párkapcsolati és szexuális problémákat okoz. A sajátos nárcisztikus én igen sérülékeny, hevesen reagál a mellőzésekre, az elhanyagolásra. Sok szerző szerint a nárcisztikus személyiségstruktúrák gyakorisága  szerepet játszik a depresszió és az ifjúkori öngyilkossági kisérletek előfordulásában is, mivel az ilyen ember a „nárcizmus szorításában” él, ahogyan ezt egy jeles magyar egészszégpszichológus, Kulcsár Zsuzsanna megfogalmazta (Kulcsár és mtsai: A poszttraumás növekedés feltételei és empirikus vizsgálata. 2006. Trefort Kiadó, Budapest, 19.old.), ugyanis nem tud önmagától elvonatkoztatni, nem tud beleolvadni a kapcsolatokba, nem képes az „áramlás” élményére (amit Csikszentmihályi Mihály annyira fontosnak tart a lelki egyensúly szempontjából). Így azután „kínzottja sok-sok méla vágynak”, ahogyan ezt egy korai „nárcista”, Ady kifejezte. Ady példája is arra mutat, hogy a nárcizmus a kémiai szerfüggőség ill. a viselkedési függőségek mélyén is gyakran jelen van.

Természetesen a nárcizmus jelenléte és intenzitása is változó az életfolyamatban, bizonyos életkorokban (pl. serdülőknél) és bizonyos életformákban (művészeknél) jobban előtérbe kerülhetnek, de a fejlődés általában nem áll meg, és jó barátok, szerelmek, egészséges csoportok segíthetnek a személyiségnek a saját valódi én megtalálásában. A nárcizmus gyakran jól kapcsolódik bizonyos hivatásokhoz, élethelyzetekhez. Ma többé-kevésbé minden ember „nárcista” (vagy ahogy a jeles pszichológus, Mérei Ferenc szokta mondani a kirívóan önimádókra: „a nárcizmus üldözöttje”). Az önszeretet a mindennapi élet örökös témája. Siker, hírnév, elismerés, stb. szinte mindenki álma. A szülők gyerekeik sikereiről beszélnek, illik őket neves iskolákba járatni. A „curriculum vitae”-nek felnőtt korra hemzsegni kell az elnyert ösztöndíjaktól, elért sikerektől. A szépség és fiatalság elengedhetetlen, és még jó, ha sporton, edzésen, kozmetikán át valósul meg, nem pedig dopping-szerek szedésével vagy plasztikai beavatkozások révén. A modern világban léteznek kultusz-centrumok (filmvárosok, „menedzser-istállók”, nyaraló- és szórakoztató központok, stb.), ahol már az ott élők körében a plasztikai műtétek „életprevalenciája” 90 %-ot is elér, sőt, ahol az ilyen műtétek gyakoriságában a férfiak száma eléri, talán meg is haladja a nőkét. Ilyen helyeken egyszerűen megengedhetetlen a kicsi, a lógó, a túlméretezett vagy nem kellően formás kebel a nőknél, a ráncok „hivatalból üldözendők”, a férfiaknak nem lehet kicsi hímvesszőjük, ezt is illik nagyobbítani. Ez a tendencia vár ránk is. Máris akadnak szinésznőink, politikusaink, akik mind fiatalabbak lesznek, némelyikük a hetedik X idejére is hozza serdülős külsejét.

A nárcizmusba azonban bele is lehet „csavarodni”. Ha nem felel meg valaki az önmaga által támasztott ill. a környezettől vélten elvárt követelményeknek, szorong, deprimált lehet, kompenzációkba kezd, amelyek kockázatosak is lehetnek (ha úgy tetszik, a plasztikai beavatkozások is magukban hordozzák ezt), a szorongás ellen italhoz, kábítószerhez nyúlnak, pszichofarmakonokat hívnak segítségül. Gyakoriak a szomatizációk, a hipochondriás félelmek. Ilyenkor a vélt betegség saját önigazolás lehet. Mivel nehéz az érzelmi kötődés, a nárcisztikus ember gyanakvó az orvosokkal szemben. Eleinte idealizálja őket, de hamar átcsap ellenségességbe. Az orvos-beteg kapcsolatok konfliktusai sokszor ebben gyökereznek. (Bár nem lehet eléggé hangsúlyozni, hogy az orvosok kommunikációja, empátiája, kapcsolat-korrekciós képessége általában nem megfelelő, és rendszerint ők is követnek el hibát a konfliktusok kialakulása közben.) Krónikus vagy súlyosabb heveny megbetegedések esetén gyakran áll elő nárcisztikus dekompenzáció. A beteg aránytalan pánikkal, szorongással vagy zavartsággal reagál. Mivel a nárcisztikus ember általában alkalmazkodó, sikeres és autonóm ember benyomását kelti, az általános járó- vagy fekvőbeteg-ellátási viszonyok között ilyenfajta személyiségzavarra – vagy szinte idioszinkratikusnak tűnő érzékenységre – a kezelő orvosok nem számítanak. Ma azonban már a szomatikus klinikumban a pszichológiai ill. pszichoterápiás konziliumok többsége ilyen problémák miatt válik szükségessé. Különösen balesetek, traumatikus életesemények, fizikai vagy szexuális bántalmazások váltják ki ezeket a zavarokat. Innen adódik, hogy ma már szinte rutinszerűen küldenek pszichológust  természeti katasztrófák vagy tömeges balesetek áldozatai mellé. Régen vagy hagyományos társadalmakban ma is a családtagok nyújtanak támaszt, lelki vigaszt pedig a paptól, vallási gondozótól várnak. Ma szinte feldolgozhatatlan a sors igazságtalansága, megválaszolhatatlan a „miért éppen én” kérdése, az önmegvalósítás kudarca. A súlyosan nárcisztikus személyiségek u.n. határeseti (borderline) pszichopatológiát is mutathatnak. Ebben akár átmeneti zavartság, elborulás, paranoid téveszmék sora, súlyos szorongás állhat elő. Ám ez hamar rendeződhet, különösen korszerű gyógyszeres vagy megfelelő pszichológiai segítséggel.

Furcsa módon, a súlyosan nárcisztikus ember is általában színes, sok szempontból tehetséges egyéniség, lehetnek társadalmilag pozitív kezdeményezései, lehet alkotó személyiség. A túlzott nárcizmus lehet pszichoterápiás kezelés tárgya, vagy pedig pszichoanalitikus, esetleg speciális, kognitív-viselkedésterápiás technikával gyógyítható, vagy jelentősen javítható, általában hosszabb folyamatban. A nagy probléma a terápiás kapcsolat, nem csak a kötődés nehézségei miatt, hanem az általában megnyilvánuló impulzivitás okán. A nárcisztikus ember ugyanis nehezen késlelteti késztetéseit és nehezen teszi őket önreflexív vizsgálat tárgyává. A belátási képessége csekély, ezért inkább komplex újratanulás hozhat változást.

Bár a szakirodalomban számos elmélet és kutatási adat olvasható a nárcizmus evolúciós lélektanáról vagy neurobiológiai alapjairól, a felfogások többsége az életútban és a szocializációban keresi a hibás ill. patológiás nárcizmus alapjait. A mai anyák nehezen olvadnak fel anyai szerepükben, ezért gyakran történik meg, hogy nem alakul ki az „ősbizalom” (Bálint Mihály kifejezése), ill. emiatt jön létre valamilyen „alaphiba” (basic fault). A gyermekére figyelni nem eléggé tudó anya nem képes megvalósítani a korai szakaszban a kommunikációs szinkronicitást és az empátiás visszatükrözést (Kohut). Sokak szerint nem jó a Spock és mások által ajánlott korlátozásmentesség, teljes megengedés se a nevelésben. A túlzott és elkényeztető szeretet különösen az első gyerek számára nehezíti meg, hogy fokozatosan önállósuljon, kortársai felé forduljon, vagy ne szenvedjen súlyos lelki sérülést kistestvére megjelenésekor. A szülők később szinte „hagyományozzák” (delegálják) a növekvő gyerekre a nárcisztikus mentalitást. Ez különösen akkor könnyű, ha a gyerek jó képességű. Alice Miller svájci gyermekpszichológus A tehetséges gyerek drámája – ugyancsak bestsellerré vált – című könyvében a jó képességet, kivált egykék esetében szinte rizikótényezőként írja le). Az iskolai kortárscsoportok versengése is nehezíti a reális önértékelést, majd különösen nehéz a serdülőkor és a fiatal felnőttkor. Ilyenkor szinte „fiziológiás” a külső megjelenéssel, a testtel, az elfogadással való túlzott preokkupáció. Ezt követően a párkapcsolatok helyezik komoly megterhelés alá az ént, s a nárcizmus rontja a partnerviszont. Az együttjárásokban rejtett csereviszonyok érvényesülnek. A magas aspirációs szintű fiatal magához illő párt keres, szépet, sikereset, okosat – és így önmagához hasonlót választ. Ezért nem csak ő kötődik nehezen a másikhoz, hanem a viszonzással is baj lesz. Azután pörögnek az események, a mai fiatalok állandó aktivitásban vannak, eközben kényelmetlenségeiket, funkcionális zavaraikat gyakran elrejtik, titkolják. Mint ahogy szó volt róla, sokak képesek túlfejlődni problémáikat, másoknál egyszer csak tünetek keletkeznek.

Sokan töprengenek a megelőzésen vagy a korai korrekción is. Léteznek új nevelési filozófiák, önismereti gyakorlatok, csoport-technikák, amelyek már serdülők vagy akár gyerekek körében is alkalmazhatók. Meg kell mondani, hogy a prevenció nem igazán terjedt el ezen a téren sem. Az élet túl gyorsan zajlik. A televizió a nárcizmus kultúráját terjeszti. Bárki bekerülhet egy valóság-show-ba, kelthet feltűnést bármivel, válhat sztárrá – és látjuk, hogy attól fogva a nárcizmus szorítása nagyon erős, attól kezdve már mindenki televíziós személyiség akar lenni – műsorvezető, színész, rendező….

                                                                                                       Buda Béla dr.  

